Med nogle af landets dygtigste ridesportsfolk bliver 70 drenge i alderen 6 -17 år forkælet med undervisning i blandt andet dressur og springning. Og det er uden alle de piger, som de er vant til hjemme i klubberne. -	Jeg synes, det er mega hyggeligt, og nu er det blevet lavet flere gange i år, så vi er begyndt at kende hinanden på kryds og tværs af landet, det gør også noget, forklarer Emil Grønbjerg, der er en af deltagerne. Drengene deltager nemlig i en ride-sommer camp kun for drenge hos Helgstrand Dressage i Uggerhalne - og her er kodeordet sammenhold, for drenge i ridesporten er generelt i massivt undertal og kan derfor let komme til at føle sig alene i eksempelvis rideklubben - ja, nogen bliver sågar mobbet. - På en rideskole kan der godt kun være en enkelt dreng på den her rideskole, og så føler han måske, at det er den forkerte sport for ham, fortæller Christina Madsen, som er instruktør på campen. -	Selvfølgelig har man da fået at vide mange gange, at det var en tøse-sport, konstaterer Kristian Würtz Green, der også er en af instruktørerne ved campen. Men er det ikke også en tøse-sport? -	Jamen det synes jeg jo ikke. Det kræver en masse mandsmod og hårdt arbejde, så det vil jeg jo ikke sige. Men jeg tror også, det vigtigste er at være ligeglad ved andre tænker, pointerer han. Masser af fordomme Her i Region Nordjylland er 3858 piger under 18 år medlem af Dansk Rideforbund, mens der blot er 221 drenge. - Det er hårdt at være dreng i ridesporten, når man er yngre, og det er der ingen tvivl om, fastslår Kristian Würtz Green At få oplevelsen af, at der er andre drenge, der går lige så meget op i ridning som en selv. Det er det, der er hele meningen med campen. -	I ridsporten er der jo mange, der har fordomme om det. Så at der er nogen, der ikke har, det er da fedt, forklarer Bertil Grau Wikene fra Frederikshavn, som deltager i campen. Hvad er fordommene? -	Jamen altså, at det er en bøssesport og alle sådan nogle ting, uddyber han. Se hele inslaget herunder: Når drenge bliver til mænd På ridespringsbanen kan drengene dog få lov at boltre sig i hinandens selskab. -	Hvis man siger et eller andet, så kan det være, at pigerne misforstår det, men drengene vil bedre kunne forstå det. Så man kan bedre hygge sig, synes jeg i hvert fald, forklarer Mathias Bro Jakobsen, som ligeledes deltager i campen. Det kan godt være, at drengene er i stort undertale, men når drengene bliver til mænd, så er det faktisk dem, der i flertal er i den professionelle ridesport. -	De har et bedre mindset, end kvinder har. Altså, jeg mener, de er bedre til at styre deres tanker, og deres sportsmentalitet er lidt bedre end kvinders, erkender Christina Madsen. Men mens drengene er drenge, så nyder de bare den pige-fri weekend. -	Det er dejligt. Der er lidt mere ro på os drenge, tænker jeg. De piger vil godt nogle gange være lidt perfektionistiske. Der kan vi godt tage den lidt mere med ro, griner Emil Grønbjerg.

Opsummering:
I weekenden blev der holdt ride camp, som kun var for drenge på Helgstrand Dressage.